Maarjamäe ajalookeskus ja park

Territoorium on piletivabalt avatud päevasel ajal kõigile külastajatele kell 7.00–19.00. Park on piiratud müüri ja aiaga ning on ristkülikukujulise põhiplaaniga. Pargi mõõdud on ligikaudu 150 × 240 meetrit. Pikem külg on paralleelne Pirita teega. Peaväravas seljaga mere poole seistes jääb paremale kella poole 3 suunas klaasist väravahoone, otse ette kella 12 suunas Maarjamäe loss, lossi taha monumentide park. Monumentide pargist vasakule kella 11 suunas jääb uus hoidlahoone ning kaugemal kella 10 suunas on Filmimuuseum koos kinosaaliga. Pargi vasakus servas kella 9–10 suunas asub endine tallihoone ning selle ees on Eesti kaardi kujuline laste mänguväljak. Vasakul on Pirita tee poolses küljes piki müüri äärt riburada asuvates ajaloolistes abihoonetes muuseumi administratiivruumid ja hoidlad. Peavärava kõrval kella 9 suunas asub kunagine jääkelder. Maarjamäe lossi esiselt platsilt viib efektne punaka kummikattega tee – nn Punane vaip – kergelt siksakitades Filmimuuseumini. Pargi kaugemas nurgas, Filmimuuseumi ja tallihoone vahel on jalgvärav Lasnamäe klindi serva all jalutajatele. Pirita tee poolse külje tagumises nurgas asub teenindus-autovärav.

Eri hoonetes on võimalus külastada näitusi. Näitusehoonetes on olemas nõuetekohane lift ja invatualett.

Maarjamäe lossis II korrusel asub Eesti riigi 100. sünnipäevale pühendatud püsinäitus „Minu vaba riik“. Lossi I korrusel on lastele suunatud näitus-õpikeskkond „Laste Vabariik“ ning I korruse ajutiste näituste saalis korraldatakse mitmesuguseid väljapanekuid.

Ratastooliga sisenemine on võimalik Maarjamäe lossi galeriiuksest, selleks helista lossi kassasse telefonil 696 8660.

Filmimuuseumis on avatud läbi kahe korruse püsinäitus „Duubel üks“, mis kõneleb filmitegemise protsessist ja Eesti filmi ajaloost. Lisaks on Filmimuuseumis 210 kohaga kinosaal. Filmimuuseumi sissepääs on teepinnast allpool, ratastooliga pääseb sinna mööda kaldteed. Tee kalle on 3,5 kraadi.

Ajutiste näituste paigana on kasutusel veel tallihoone II korrus.

Maarjamäe ajalookeskuse kleebispileti saab soetada ükskõik millise näitusemaja kassast. See tagab sissepääsu kõikidele näitustele. Erivajadusega külastajale ja tema saatjale on muuseumi sissepääs prii.

Ajakohast infot näituste kohta loe lähemalt [siit.](https://ajaloomuuseum.ee/naitused/ekspositsioonid)

Piletihindade kohta leiad täpsemat infot [siit.](https://ajaloomuuseum.ee/kulastamine/piletid)

Huvi korral on võimalik tellida monumentide pargi kirjeldustõlkega grupiekskursioon, kirjutades tellimus@ajaloomuuseum.ee.